NORAKSTS

|  |  |
| --- | --- |
| 22.12.2022. | Nr.18/16 |

**JELGAVAS VALSTSPILSĒTAS PAŠVALDĪBAS 2022. GADA 28. OKTOBRA**

**SAISTOŠO NOTEIKUMU NR.22-37 “APSTĀDĪJUMU UZTURĒŠANAS UN AIZSARDZĪBAS NOTEIKUMI JELGAVAS VALSTSPILSĒTAS PAŠVALDĪBAS TERITORIJĀ” PRECIZĒŠANA**

(ziņo: I.Škutāne)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldība 2022. gada 28. oktobrī pieņēma lēmumu Nr.14/5 “Jelgavas valstspilsētas pašvaldības 2022. gada 28. oktobra saistošo noteikumu Nr. 22-37 “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” izdošana”, nolemjot izdot Jelgavas valstspilsētas pašvaldības 2022. gada 28. oktobra saistošos noteikumus Nr. 22-37 “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” (turpmāk – Saistošie noteikumi).

Jelgavas valstspilsētas pašvaldībā 2022. gada 17. novembrī saņemts Vides aizsardzības un reģionālās attīstības ministrijas (turpmāk – Ministrija) 2022. gada 17. novembra atzinums Nr. 1-18/7901 “Par saistošajiem noteikumiem” (turpmāk – atzinums), kurā Ministrija izteikusi iebildumus par atsevišķām Saistošo noteikumu normām.

Ministrija atzinumā norāda svītrot Saistošo noteikumu 3. un 4. punktu, pamatojot to, ka likuma “Par pašvaldībām” 43. panta pirmās daļas 9. punkts noteic, ka dome ir tiesīga izdot saistošus noteikumus, paredzot administratīvo atbildību par to pārkāpšanu, par pašvaldības teritorijas labiekārtošanu, zaļumstādījumu uzturēšanu un aizsardzību, bet nav tiesīga regulēt citu personu īpašumā esošu zaļumstādījumu uzturēšanu un aizsardzību.

Izvērtējot Ministrijas atzinumā izteiktos iebildumus, secināms, ka Saistošo noteikumu 3. punkts ir svītrojams.

Atbilstoši Saistošo noteikumu 4. punktam nekustamā īpašuma īpašniekam vai tiesiskajam valdītājam jānodrošina tam piederošajā vai lietojumā esošajā nekustamajā īpašumā augošo koku un krūmu zaru apzāģēšana, augu nogriešana, kā arī to novākšana gar gājēju ietvēm un brauktuvēm (vietās, kur var tikt traucēta gājēju un transporta pārvietošanās), lai koku un krūmu zaru vai augu augstums virs ietvēm un gājēju celiņiem ir ne zemāk kā 2,5 metri un virs brauktuvēm ne zemāk kā 4,5 m.

Saistošo noteikumu 4. punktā ietvertais regulējums noteikts ar mērķi nodrošināt Jelgavas valstspilsētas pašvaldības pilsētvides sakoptību, ka arī novērst satiksmes kustības un gājēju drošības apdraudējumu. Kā rezultātā labums, ko sabiedrība iegūst no minētā ierobežojuma, ir lielāks par personas īpašuma tiesību ierobežošanu.

Ievērojot minēto, secināms, ka Saistošo noteikumu 4. punkts atstājams negrozīts.

Ministrija atzinumā norāda pārskatīt Saistošo noteikumu 5.1. apakšpunktu, vēršot uzmanību, ka administratīvā atbildība par koku bojāšanu paredzēta Meža likuma 51. panta vienpadsmitajā daļā.

Atbilstoši Saistošo noteikumu 5.1. apakšpunktam publiskajā ārtelpā aizliegts veikt darbības, kas izraisa apstādījumu bojāšanu (t.sk. lauzt kokus, krūmus un to zarus, plūkt lapas, ziedus un augļus u.c.) vai iznīcināšanu. Ievērojot to, ka apstādījumi Saistošo noteikumu izpratnē ir publiskajā ārtelpā izveidotas un koptas zaļās teritorijas, ietverot koku, krūmu, lakstaugu stādījumus, zālāju vai tam paredzētu teritoriju, turklāt administratīvā atbildība par koku bojāšanu paredzēta Meža likuma 51. panta vienpadsmitajā daļā, secināms, ka Saistošo noteikumu 5.1. apakšpunkts atstājams negrozīts, bet veicami precizējumi Saistošo noteikumu 7. punktā, nosakot administratīvo atbildību par visa 5. punkta prasību neievērošanu, izņemot koku bojāšanu.

Ņemot vērā iepriekš minēto, kā arī ievērojot Vides aizsardzības un reģionālās attīstības ministrijas 2022. gada 17. novembra atzinumā Nr. 1-18/7901 norādīto un saskaņā ar likuma “Par pašvaldībām” 45. panta ceturto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

Veikt Jelgavas valstspilsētas pašvaldības 2022. gada 28. oktobra saistošos noteikumos Nr.22-37 “Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā” šādus precējumus:

1. Svītrot 3. punktu un 4. punktā pēdējo teikumu.
2. Mainīt turpmāko punktu numerāciju.
3. Izteikt 6. punktu šādā redakcijā:

“6. Par saistošo noteikumu 3. vai 4. punkta (izņemot koku bojāšanu, par ko administratīvā atbildība paredzēta citā normatīvajā aktā) prasību neievērošanu:

6.1. fiziskām personām piemēro brīdinājumu vai naudas sodu līdz 100 naudas soda vienībām,

6.2. juridiskām personām piemēro brīdinājumu vai naudas sodu līdz 300 naudas soda vienībām.”

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī